Ջոն Կարմայքլ

Ջոն Ուիլսոն Կարմայքլ (անգլ.՝ John Wilson Carmichael, հայտնի է նաև որպես Ջեյմս Ուիլսոն Կարմայքլ (անգլ.՝ James Wilson Carmichael), 9 հունվարի, 1800, Նյուքասլ-ափոն-Թայն – 2 մայիսի, 1868, Սկարբորո), բրիտանացի գեղանկարիչ, ծովանկարիչ, ջրանկարիչ, նկարազարդող, ռազմական թղթակից Բալթիական ռազմական գործողությունների թատերաբեմում Ղրիմի պատերազմի ժամանակ։


== Կենսագրություն ==

Ջոն Ուիլսոն Կարմայքլը ծնվել է 1800 թվականի հունվարի 9-ին Անգլիայի հյուսիս-արևելքում՝ Նյուքասլ-ափոն-Թայն քաղաքում։ Եղել է նավային ատաղձագործ Վիլյամ Կարմայքլի ընտանիքի ավագ երեխան։
Իսպանիայի անկախության համար մղված պատերազմի ընթացքում որպես նավի փոքրավոր ծառայել է Թագավորական ռազմածովային նավատորմում, որտեղ ցուցաբերել է նկարչական ունակություններ։
Պատերազմի ավարտին՝ 1814 թվականին, Ջոն Կարմայքլը վերադարձել է Նյուքասլ ու դարձել գծագրողի աշակերտ Թայն գետի նավաշինարանում։ Լինոլեվ լավ նկարիչ՝ Ջոն Կարմայքլը, ծանոթանալով բնանկարիչ Թոմաս Մայլզ Ռիչարդսոնի (ավագ) հետ, որը դարձել է նրա ընկերն ու ուսուցիչը, լիովին նվիրվում է գեղանկարչությանը։ Նավաշինարանում ստացած գիտելիքները Ջոն Կարմայքլին օգտակար են լինում հետագա ստեղծագործական կյանքում. նավերը, որ պատկերված են նրա աշխատանքներում, նկարված են հատուկ ճշտությամբ ու մեծ ուշադրություն է դարձված տարրերին։
Ջոն Կարմայքլի նկարներն առաջին անգամ ցուցադրվել են Նորտունբերլենդի Գեղարվեստի խրախուսման ինստիտուտում 1825 թվականին։ 1840 թվականին Կարմայքլը տեղափոխվել է Բրայթոն, ապա Լոնդոն։ Նկարչի աշխատանքները բազմիցս ցուցադրվել են Գեղարվեստի թագավորական ակադեմիայի ցուցահանդեսներում 1835 թվականից մինչև 1859 թվականը և Գեղարվեստի խրախուսման բրիտանական ակադեմիայում 1846 թվականից մինչև 1862 թվականը։ 1854 թվականից Ջոն Կարմայքլն աշխատել է աշխարհում առաջին նկարազարդ թերթում՝ «The Illustrated London News»: Ղրիմի պատերազմի ժամանակ խմբագրության հանձնարարությամբ մասնակցել է Թագավորական ռազմածովային նավատորմի ռազմական կամպանիաներին Բալթիական ծովում 1854 և 1855 թվականներին։ 1855 թվականի օգոստոսին Ջոն Կարմայքլը ականատես է եղել անգլո-ֆրանսիական միասնական զորքերի կողմից ռուսական Սվեաբորգ ամրոցի ռմբակոծմանը, ինչից հետո ստեղծել է այդ դեպքին նվիրված նկար (պահվում է Լոնդոնում՝ Ազգային ծովային թանգարանում)։ Ջոն Կարմայքլի ստեղծագործությունը չի սահմանափակվում միայն նկարչությամբ. նա գրել է գեղանկարչական տեխնիկային նվիրված երկու գիրք՝ «The Art of Marine Painting in Water Colours» (1859) և «The Art of Marine Painting in Oil Colours» (1864):
1862 թվականին Ջոն Կարմայքլը, ցնցված որդու վաղաժամ մահվամբ, թողնում է գեղանկարչությամբ զբաղվելն ու տեղափոխվում Հյուսիսային Յորքշիր, որտեղ ապրում է մինչև իր մահը 1868 թվականին։


== Փաստեր ==
Ըստ որոշ տվյալների՝ Ջոն Կարմայքլը 1831-1836 թվականներին եղել է Չարլզ Դարվինի արշավախմբի անդամ «Բիգլ» նավում։
Գեղարվեստի թագավորական հավաքածուի (որ գոյություն ուներ XVII դարի սկզբից և ձևականորեն չէր պատկանում թագավորական ընտանիքին) առաջին ձեռքբերումը Մեծ Բրիտանիայի Եղիսաբեթ II թագուհու գահակալումից հետո եղել է Ջոն Կարմայքլի «Հետապնդում» նկարը։


== Պատկերասրահ ==

		
		
		
		
		
		


== Նշումներ ==


== Ծանոթագրություններ ==


== Գրականություն ==
Bryan Michael, Graves Robert Edmund, Sir Armstrong Walter Carmichael, James Wilson // Словарь художников и граверов Майкла Брайена = Dictionary of painters and engravers, biographical and critical by Michael Bryan. — London: G. Bell and Sons, 1886. — Vol. I (A — K). — P. 234. — 755 p.
Villar, Diana John Wilson Carmichael 1799-1868. — Carmichael and Sweet, 1995. — 112 с. — ISBN 9781898644057
Christopher Wright, Catherine May Gordon, Mary Peskett Smith British and Irish paintings in public collections: an index of British and Irish oil paintings by artists born before 1870 in public and institutional collections in the United Kingdom and Ireland. — Yale University Press, 2006. — С. 229. — 932 с. — ISBN 9780300117301
Andrew Greg, Tyne and Wear Museums John Wilson Carmichael, 1799-1868: painter of life on sea and land. — Tyne and Wear Museums, 1998. — 17 с. — ISBN 9780905974729


== Արտաքին հղումներ ==
«Кармайкл (Carmichael) Джон Уилсон (1800—1868)»։ Справочник «Художники» (ռուսերեն)։ Портал «Филателия.Ру»։ Արխիվացված օրիգինալից 2012-05-11-ին։ Վերցված է 2010-11-12 
«Джон Уилсон Кармайкл в онлайн Музее «Art Renewal Center»» (անգլերեն)։ Art Renewal Center։ Արխիվացված օրիգինալից 2012-05-11-ին։ Վերցված է 2010-11-12 
«Джон Уилсон Кармайкл на портале «Artcyclopedia»» (անգլերեն)։ Artcyclopedia, Inc.։ Վերցված է 2010-11-12 
«Джон Уилсон Кармайкл в Большой художественной галерее «Gallerix»» (ռուսերեն)։ Արխիվացված օրիգինալից 2012-05-11-ին։ Վերցված է 2010-11-12